ഭീകര പ്രവര്ത്തനങ്ങള്ക്കായി ധനസമാഹരണം ജമാഅത്ത് ഇ ഇസ്ലാമി നേതാക്കളുടെ വീടുകളിലും, സ്ഥാപനങ്ങളിലും എന്ഐഎ പരിശോധന നടത്തി ശ്രീനഗര് : ജമ്മു കശ്മീരില് ജമാഅത്ത് ഇ ഇസ്ലാമി പ്രവര്ത്തകരുടെ വീടുകളിലും സ്ഥാപനങ്ങളിലും വ്യാപക പരിശോധന നടത്തി എന്ഐഎ. 14 ജില്ലകളിലെ 45 ഇടങ്ങളിലാണ് പരിശോധന നടത്തിയത്. രാജ്യത്ത് ഭീകരവാദ പ്രവര്ത്തനങ്ങള്ക്കായി പണം സമാഹരിച്ചതുമായി ബന്ധപ്പെട്ടായിരുന്നു പരിശോധന. രാവിലെയോടെയാണ് പരിശോധന ആരംഭിച്ചത്. ജമ്മു കശ്മീര് പോലീസിന്റെയും, സിആര്പിഎഫിന്റെയും സംയുക്ത സംഘവും എന്ഐഎയ്ക്കൊപ്പം പങ്കെടുത്തിരുന്നു. ദോഡ, ബുദ്ഗാം, കിഷ്ത്വാര്, രാംപാന്, അനന്ദനാഗ്, ഗന്ദേര്ബാല്, ഷോപിയാന്, രജൗരി, നൗഗാം എന്നിവിടങ്ങളിലായിരുന്നു പരിശോധന നടത്തിയത്. സംഘനയ്ക്ക് കീഴില് പ്രവര്ത്തിക്കുന്ന ഫലാ ഇ അസമിന്റെ ഓഫീസിലുള്പ്പെടെയായിരുന്നു പരിശോധന. ജമാഅത്ത് ഇ ഇസ്ലാമി നേതാക്കളായ ഗുല് മോഹ്ദ് വാര്, അബ്ദുള് ഹമിദ് ഭട്ട്, സഹൂര് അഹമ്മദ് റെഷി, മെഹ്റാജ്ദിന് റെഷി എന്നിവരുടെ വസതികളിലും പരിശോധന നടന്നു. പാകിസ്താനുമായി ബന്ധമുണ്ടെന്ന് കണ്ടെത്തിയതിനെ തുടര്ന്ന് 2019 ല് നിരോധിച്ച സംഘടനായാണ് ജമാഅത്ത് ഇ ഇസ്ലാമി. ഭീകരവാദത്തിന് പണം സമാഹരിച്ച സംഭവത്തില് അടുത്തിടെ എന്ഐഎ നേതാക്കള്ക്കെതിരെ എഫ്ഐആര് രജിസ്റ്റര് ചെയ്തിരുന്നു. ഇതിന് പിന്നാലെയാണ് പരിശോധന നടത്തിയത്.